text: На Слонімшчыне Дзень роднай мовы ператварыўся ў шырокае тыднёвае свята роднай мовы. Навучэнцы Слонімскага каледжа прынялі ўдзел у віктарыне па беларускай мове “Беларуская скарбонка”. У Слонімскай гарадской бібліятэцы № 4 адбылося гістарычнае паведамленне “Родная мова – крыніца празрыстая”, у Слонімскай раённай бібліятэцы імя Якуба Коласа прысутныя пабывалі на гадзіне беларусазнаўства “Душа адклікнецца на роднае слова”, а ў сярэдняй школе № 5 г. Слоніма адбыўся літаратурны подыум “Мова наша напеўная, беларусы спеўныя!”. У Дзеравянчыцкай сельскай бібліятэцы гучалі вершы беларускіх паэтаў, якія прачыталі работнікі культуры і вяскоўцы. Парадаваў прысутных Жыровіцкі цэнтр культуры, дзе адбылося свята роднай мовы “О, Беларусь – мая шыпшына…”, якое арганізавала кіраўнік Слонімскай арганізацыі ТБМ Святлана Бушчык разам са школьнікамі і настаўнікамі мясцовай школы. Гасцямі мерапрыемства былі пісьменнік са Слоніма Сяргей Чыгрын, мастачка і спявачка Надзея Салейка, мясцовая паэтка Зінаіда Русак. У гэты вечар у Жыровічах гучала беларуская паэзія, песні на роднай мове, розныя конкурсы і віктарыны.
  * * *
  Сябры Слонімскага згуртавання дэмакратычных сіл 21 лютага пісалі дыктоўку па вядомым вершы “Хто адрокся сваіх” беларускага паэта-земляка Гальяша Леўчыка (1880-1944). Хрэстаматыйны верш быў апублікаваны ў зборніку Гальяша Леўчыка “Чыжык беларускі” (Вільня, 1912). Але ён вельмі актуальны і сёння. Вось некалькі строф з верша:
  “Хто адрокся сваіх,
  Хто стыдацца нас стаў
  І прыліп да чужых, –
  Каб ён свету не знаў!
  Мову родную хто
  Пазабыў, асмяяў,
  Загубіў за нішто, –
  Каб ён свету не знаў!..”
  Дыктоўку чытаў слонімскі грамадскі актывіст Уладзімір Ліцвін. Спадар Уладзімір павіншаваў усіх з Днём роднай мовы і пажадаў, каб такі дзень у нашым жыцці быў заўсёды.